रुपन्देही बस दुर्घटनामा परेका आठ मृतकको सनाखत
जनकपुरबाट भैरहवा आउँदैगरेको लु.२ ख. ३८४१ नम्बरको यात्रुबाहक बस रूपन्देहीको रोहिणी नदीमा दुर्घटना हुँदा ९ जनाको मृत्युभएकामध्ये आठ जनाको सनाखत भएको छ ।
लक्ष्मण पौडेलभैरहवा, जेठ २२ गते । जनकपुरबाट भैरहवा आउँदैगरेको लु.२ ख. ३८४१ नम्बरको यात्रुबाहक बस रूपन्देहीको रोहिणी नदीमा दुर्घटना हुँदा ९ जनाको मृत्युभएकामध्ये आठ जनाको सनाखत भएको छ ।आईतवार बिहान करिब ४ बजेर २० मिनेटमा भैरहवा–परासी सडकखण्ड अन्तर्गत रुपन्देहीको रोहिणी गाउँपालिका –३ र ओमसतिया गाउँपालिका–४ को सीमाना स्थित बसन्तपुर पुलबाट बस रोहिणी नदीमा खसेर दुर्घटनामा परेको थियो । दुर्घटनाको खबर पौने ५ बजेतिर आएलगत्तै प्रहरी घटनास्थल पुगेको जिल्ला प्रहरी कार्यालय रूपन्देहीले जनाएको छ । दुर्घटनामा परी मृत्यु हुनेमा बुटवल योगिकुटीका ५६ वर्षीय बिष्णु पौडेल, बुटवल ११ कालिकानगरका कृष्णप्रसाद बस्याल, रौतहट चन्द्रनिगाहपुरका २० वर्षीय दिनेश दास, रूपन्देहीकै ओमसतिया गाउँपालिका ४ मटेरियाका राजेन्द्रप्रसाद पाण्डे रहनुभएको छ ।  यस्तै, रूपन्देहीको तिलोत्तमा नगरपालिका ९ की तुलसी बस्याल र भारतीय नागरिकहरु अरविन्द्र शर्मा, नागेन्द्र शर्मा र सन्जय ग्ुप्ताको पनि दुर्घटनामा मृत्यु भएको प्रहरीले जनाएको छ । मृत्यु भएकामध्ये एक जनाको सनाखन हुन नसकेको जिल्ला प्रहरी कार्यालय रुपन्देहीले जनाएको छ ।  बसमा सवार ३३ जनामध्ये २५ जना पुरुष, ६ महिला र दुई बालिका थिए ।बस दुर्घटनामा २४ जना घाइते हुनुभएको छ । उहाँहरुको भैरहवास्थित भीम अस्पताल, सिद्धार्थनगर सिटी अस्पताल तथा युनिभर्सल मेडिकल कलेजमा उपचार भइरहेको छ ।